paragraph_text: Klub je osnovan 4. listopada 1904. godine, te uz Malmö FF i AIK čini veliku trojku švedskog nogometa. S osvojenih 18 naslova državnog prvaka, pet domaćih kupova, te dva Kupa UEFA, Göteborg je drugi najuspješniji švedski klub, te je jedini skandinavski klub koji je osvojio neko europsko natjecanje. Natječe se u švedskoj prvoj ligi, Allsvenskan još od 1977. godine. Svoje domaće utakmice uglavnom igraju na stadionu Gamla Ullevi, a neke igraju i na većem Ullevi stadionu.